Salvator generis humani previdens salutem suorum fidelium, monet ut de rebus suis unusquisque juste adquisitis non tardet animæ suæ lucrum adquirere. Quam rem ego Aynardus, levita, desiderans adimplere, dono Deo et sanctis apostolis ejus Petro et Paulo et ad locum Cluniacum, res meas quæ sunt sitæ in pago Matisconensi, in agro Marciacensi, in villa Cavaniacensi, in loco quem vocant Montilio: hoc est mansum indominicatum cum vinea et campo simul tenente, qui terminatur a mane terra Sancti Petri, a medio die et a sero via publica, a cirtio Montilio. Infra istas terminationes, totum ad integrum dono, eo tenore ut quandiu vixero teneam et possideam, et singulis annis in vestitura IIII sextarios de vino persolvam, et duos parvulos quos habeo ipsi fratres sustineant et benefaciant; et si voluntas mihi evenerit, habitum monachicum concedant. Qui autem hanc donationem calumpniare voluerit, non valeat vindicare quod repetit, sed coactus auri libram I persolvat, et postea firma et stabilis permaneat, cum stipulatione subnixa. S. Aynardi, qui donationem fecit et ipse firmavit. S. Arlei. S. Ornadi. S. Alberici. S. Odonis. S. Bernonis. S. Rotberti. S. Eldini. Rothardus scripsit mense februario, regnante Lothario rege anno X.